Nuwe mediese beroepe wink - Onderwys - Republikein
Monday, November 18th, 23:39:17
Nuwe mediese beroepe wink
Omwenteling op pad
04 October 2019 | Onderwys
Elvira Wood – Daar is ’n menslike brein agter elke robot.
Die gesondheidsorgsektor van die toekoms het dus kenners nodig wat oor die nodige vaardighede beskik om ’n sukses te maak van tegnologiese verwikkelinge.
Dit is die mening van Maletsatsi Nantu, ’n kenner van robotiese toerusting wat in die gesondheidsorgsektor gebruik word.
“Robotte help ons om menslike foute te verminder waar dit by mediese prosedures kom. Vir die robotte om te funksioneer het ons egter ingenieurs, tegnici en programmeerders nodig,” sê sy.
Nantu het Woensdag van haar ervaring as tegnikus in dié veld in ’n onderhoud met Netwerk24 vertel.
Sy was een van die sprekers op die mediese fonds vir staatsamptenare (Gems) se jaarlikse seminaar wat in Durban gehou is.
Nantu werk spesifiek met robotte wat deur ortopediese chirurge gebruik word wanneer knie- of heupvervangings gedoen word. “Daar is altesaam net sowat sewe robotte in die land wat vir chirurgiese prosedures gebruik word,” sê sy. Twee van dié robotte is waarmee sy werk.
“Mense is baie bekommerd oor hoe mediese personeel in die toekoms dalk deur masjiene en veral robotte vervang kan word. Hulle vergeet egter dat mense hierdie robotte moet ontwerp, bou, bedryf en instandhou. Dit is hiér waar daar groot geleenthede is wat betref beroepe van die toekoms,” sê sy.
Gloria Nkadimeng, inligtingshoof van Gems, het in haar voorlegging vroeër die oggend ook gesê daar gaan in die toekoms ’n groot verandering moet kom in beroepe wat mense in die gesondheidsorgsektor gaan vul.
“Mense gaan heropgelei moet word en nuwe vaardighede moet aanleer soos wat die sektor verander,” sê sy.
Nantu sê robotika is ’n beroep wat deur mans sowel as vroue gevolg kan word.
“Ek is die enigste vrou in Afrika wat opgelei is om met ’n spesifieke chirurgiese robot te werk.
“Dit wys net hoe oningelig jong mense, en veral meisies, is oor die moontlikhede van ’n beroep in dié rigting,” sê sy. – Netwerk24